הוועדה לענייני ביקורת המדינה, כנסת 18, פרוטוקול מספר 18, 2009-06-29 00:00

יואל חסון: אנחנו פותחים את ישיבת הוועדה לענייני ביקורת המדינה.

יואל חסון: נמצא כאן ראש עיריית ירושלים, ולפני שאנחנו דנים בנושא שעל סדר היום, אני חייב גם להתייחס למאורעות האחרונים גם בסוף השבוע, וגם בכלל.

יואל חסון: אני חייב לומר שבאופן אישי אני מצטער על ההתפרעויות, על ההתנהגות, ובעיניי גם על חילול השבת ההמוני.

יואל חסון: בעיניי, אותם אנשים שמדברים נגד הפגיעה בשבת, ונגד הפגיעה בסטאטוס-קוו, גרמו בסוף השבוע לחילול השבת הגדול ביותר.

יואל חסון: זה מעבר לעובדה שהפרת החוק היא קשה.

יואל חסון: ההתפרעויות הן התפרעויות קשות.

יואל חסון: אלו דברים שבעיניי אסור שיקרו.

יואל חסון: בעיניי, הסיפור של ירושלים הוא לשמור תמיד על האיזון הקדוש בין כל חלקי האוכלוסייה בעיר הזאת, ולדעת לחיות ביחד ובשלום, תוך שמירה על הזכויות ועל הרגישויות של כולם.

יואל חסון: כפי שאמרתי, לצערי ההתפרעויות היו דוגמה לאיך דברים לא צריכים להיות.

יואל חסון: בעיניי זהו חילול השבת הגדול ביותר שהיה בירושלים, לפחות בתקופה האחרונה.

יואל חסון: אדוני ראש העיר, אני אשמח שבהזדמנות זו תתייחס גם לאירועים בעיר בימים האחרונים.

ניר ברקת: האמת היא שאני מעדיף להתייחס לנושא שבגינו באנו.

יואל חסון: תתייחס גם לזה, אבל בכל זאת יש כאן נושא.

ניר ברקת: אני בהחלט חושב שאנחנו צריכים להחזיר את ירושלים למסלול של עבודה תקינה.

ניר ברקת: אין חדש לומר, אלא לבקש מכל החברים לחזור למסלול תקין של עבודה בעיר ירושלים, ולכך אני פועל בימים האחרונים.

ניר ברקת: למען האמת, ישנם עוד דברים לעשות בירושלים, אבל באתי לכאן כדי להתעסק באחד מהנושאים הלא פחות חשובים בעיר ירושלים וזה נושא הניקיון.

ניר ברקת: ברשותך, אני אשמח לצלול לזה.

יואל חסון: תודה רבה אדוני ראש העיר.

יואל חסון: אנחנו אכן נגיע לנושא הזה, ואני מבקש ממבקר המדינה לומר קודם כל את התייחסותו לעניין הזה.

מבקר המדינה מר מיכה לינדנשטראוס: אדוני היושב ראש, חברי הכנסת, דוח המבקר לשנת 2008 בעצם חוזר גם על דוח קודם, ועל ליקויים שהתגלו ב-2003.

מבקר המדינה מר מיכה לינדנשטראוס: יש שיפור מסוים בנושא של הניקיון, אבל השיפור הזה לא מספיק, והמצב בעיניי ובעיני המשרד שלי מחייב תיקון.

מבקר המדינה מר מיכה לינדנשטראוס: התיקונים האלה שאנחנו הצענו אותם מופיעים בדוח המבקר.

מבקר המדינה מר מיכה לינדנשטראוס: לא יכול להיות שבירת ישראל, בירת ישראל, שאליה מגיע כל אחד שרק יכול להגיע אליה, והיא עיר תיירות, שהיא עיר שאנחנו במשך שנים ראינו אותה לנגד עינינו כעיר חצויה, שעכשיו היא גם אוחדה גם יחד, שעיר כזאת על חלקה המערבי, ועל חלקים אחרים שבה, תיראה במצב שבו היא נראית לצערנו גם היום.

מבקר המדינה מר מיכה לינדנשטראוס: הדבר הזה מחייב תיקון, ותיקון מיידי, גם בפיקוח של העירייה, גם בגורמים אחרים, כי אנחנו צריכים לראות את בירת ישראל כסמל גם מבחינת הניקיון, וחייבים לעשות הכול כדי לממש את הסמל הזה כעיר היפה ביותר, והנקייה ביותר במדינת ישראל.

מבקר המדינה מר מיכה לינדנשטראוס: לכן אני אומר, הדוח הזה הוא דוח חשוב מאוד.

מבקר המדינה מר מיכה לינדנשטראוס: הוא דוח שנעשה בעקבות הדוח הקודם.

מבקר המדינה מר מיכה לינדנשטראוס: חייבים לשים לב לכל ההערות שאנחנו הצענו ואמרנו אותן.

מבקר המדינה מר מיכה לינדנשטראוס: צריך לממש אותן הלכה למעשה, וצריך "להתלבש" על הנושא הזה בצורה משמעותית ביותר, וכמה שיותר מהר.

מבקר המדינה מר מיכה לינדנשטראוס: מר גולן הוא ראש חטיבת השלטון המקומי, חוץ מהנושא ביקורת על המימון של המפלגות גם בפריימריס, וגם ברשויות המקומיות, וגם בשלטון המקומי.

מבקר המדינה מר מיכה לינדנשטראוס: הוא נתבקש על-ידי להכין את הדיון, והוא הכין תמונה מפורטת על הדברים שאני העלאתי קודם.

שמואל גולן: אדוני היושב ראש, רבותי חברי הכנסת, ואורחים פה, הביקורת הנוכחית כפי שאמר המבקר היא ביקורת מעקב.

שמואל גולן: אנחנו שמים דגש במיוחד על כל נושא תיקון הליקויים, ויישום המסקנות, שהרי בעצם מה המוצר שיוצא מתוכנו?

שמואל גולן: אנחנו מוציאים איזשהו מוצר עם מסקנות מסוימות, מתוך כוונה שמישהו גם יתייחס, וגם יתקן אותם.

שמואל גולן: בשנים האחרונות ובשנים הקרובות גם, אנחנו נקפיד יותר ויותר בכל מה ששייך לנושא תיקון הליקויים, נוכח העובדה שבחלק מהדברים אנחנו לפעמים רואים שהליקויים הוצגו וחלק מהליקויים לא תוקנו.

שמואל גולן: כפי שאמר המבקר, המטרה של הביקורת הזאת בירושלים היא באמת לעשות צילום מצב היום, ולראות האם תוקנו הליקויים, והאם חל שיפור בחזות העיר, ובניקיונה.

שמואל גולן: כפי שאמר המבקר, ניתן לומר שבעוד שבתחום שאנחנו בפעם הקודמת ייחדנו לו קטע גדול מאוד והוא הנושא של פינוי פסולת בניין, והטיפול בכל התחום הזה חל שיפור, הרי שבדברים אחרים לא הייתי אומר שחל איזה שיפור מסוים.

שמואל גולן: בחלק מהדברים עדיין קיימים מפגעי ניקיון ותברואה שפוגעים בחזות העיר, ואני תיכף אפרט.

שמואל גולן: הדוח מתייחס לשלושה עיקריים.

שמואל גולן: האחד, ממצאים חזותיים שעשינו בחלקים שונים בעיר, ומפגעי ניקיון שזיהינו.

שמואל גולן: זה לא ביקורת אקראית שבאנו לנקודה כזאת או אחרת, אלא היו מקומות שחזרנו פעמיים ושלוש, וארבע, על מנת לייצר תמונת מצב ולבוא ולהגיד שהנקודה הזאת היא בעייתית.

שמואל גולן: כמובן שהפירוט של העניין הזה נמצא בדוח, ואני לא ארד פה לכל נקודה ונקודה.

שמואל גולן: הנושא השני הוא ליקויים בתחום הארגוני והתפעולי.

שמואל גולן: התחום השלישי הוא בתחום האכיפה.

שמואל גולן: בנושא הממצאים החזותיים – מתוך התמונה שגם מוצגת בדוח, וממה שאנחנו ראינו בשטח, קיימות שתי בעיות מרכזיות.

שמואל גולן: האחת היא סוגיית הטיפול באשפה שהיא בעייתית מאוד.

שמואל גולן: יש פה גם עניין של תרבות של אנשים, ויש פה גם עניין של תפעול נכון יותר של פינוי אשפה.

שמואל גולן: יש פה סוגיה שכל הזמן עולה, והיא של כלי אצירה שחסרים במקומות מסוימים.

שמואל גולן: ישנם אזורים שנקראים אזורים שהם יצרני אשפה יותר מכל מקום אחר.

שמואל גולן: העובדה היא שתמונה כזאת כמו שרואים אותה פה – שלא אנחנו הבאנו אותה – היא תמונה שמצאנו אותה בהרבה מקומות, והיא משקפת את זה שאו אין מספיק כלי אצירה, או שלא מבצעים שם איסוף בתדירות.

שמואל גולן: אנחנו אומרים את זה פה.

שמואל גולן: גם קשה לקבל את תשובת העירייה שהיתה בזמנו - וזה היה כבר בתקופתך - והיא שבחלק מהמקומות קשה מאוד לשים כלי אצירה כי התושבים מתנגדים.

שמואל גולן: זו תשובה שאנחנו קיבלנו מכם פה בתוך הדוח בחלק מהמקומות.

שמואל גולן: זה נראה קצת תמוה שתושבים מתנגדים.

שמואל גולן: אני יודע שמפעם לפעם עושים חגיגות ושורפים כלי אצירה.

שמואל גולן: כלי אצירה זה מילה עדינה לפחי אשפה - זה צפרדעים, זה הכול.

שמואל גולן: אם כן, זה התחום הראשון.

שמואל גולן: אני מזכיר שחלק מהמקומות שאנחנו מציינים פה הם מוקדי תיירות.

שמואל גולן: אני רוצה לציין את הכותל כמקום נקי ומסודר.

שמואל גולן: אם תיקחו דוגמה מהכותל, ותיישמו אותה במקומות אחרים שהם אתרים ומוקדי תיירות, אני חושב שבעניין הזה יהיה תיקון ושיפור של המצב.

שמואל גולן: הדבר השני הוא מה שנקרא ניקיון המרחב הציבורי.

שמואל גולן: אנחנו עשינו המון סיורים בעיר המזרחית, בעיר המערבית, בכל המקומות האלה.

שמואל גולן: יש לנו מקומות שהתדירות היא נמוכה מאוד.

שמואל גולן: יש מקום שצריך לעשות עבודה שחורה, ולקרצף את כל הגרפיטי שאנשים מלכלכים.

שמואל גולן: יש תמונות בתוך הדוח שלנו שמשקפות מקומות מאוד מאוד בעייתיים.

שמואל גולן: צריך לעשות יותר, ולהשקיע במקומות ציבוריים פתוחים: גנים, פארקים, שטחים פתוחים.

שמואל גולן: אני מזכיר עוד הפעם נושא שהוזכר גם בדוח הקודם, והוא הנושא של טיפול בגרוטאות שלא קיבל עדיין תשובה הולמת.

שמואל גולן: יש מחלוקת פנימית בתוך העירייה לאיפה מפנים, ומה עושים עם זה.

שמואל גולן: אבל, כל מכונית כזאת היא עדיין אחריות של הרשות המקומית.

שמואל גולן: בדוח הבאנו כל מיני דוגמאות לרכבים שכנראה נמצאים שם, ואני לא יודע מאיזה תקופה.

שמואל גולן: אני חייב להדגיש שהמצב בעיר המזרחית הוא לא טוב, אני לא רוצה להגיד בכי רע.

שמואל גולן: המצב הוא לא טוב בחלק מהמקומות בגלל המבנה הטופוגראפי, ובגלל צורה כזאת או אחרת.

שמואל גולן: האשפה מתגלגלת ברחובות.

שמואל גולן: בכלל, הרחוב לא מטופל בצורה נכונה.

שמואל גולן: ברגע שאין מדרכות, ואין כבישים, ויש את כל - - -

יאיר מעיין: אמרת את התשובה.

שמואל גולן: בסדר, צריך לתקן את זה.

שמואל גולן: זה תפקיד העירייה.

יאיר מעיין: הממשלה.

קריאות: לא, לא.

שמואל גולן: אנחנו תיכף נגיע לממשלה.

שמואל גולן: אנחנו מדברים על עירייה.

מבקר המדינה מר מיכה לינדנשטראוס: לא הכול ממשלה, יש גם עירייה.

שמואל גולן: במידה מסוימת – ואנחנו כתבנו את זה בספר, וזה מילה שהיא לא קלה להגיד – במידה מסוימת העירייה מתרשלת בתפקידה בטיפול בחזות העיר בעיר המזרחית בחלק מהמקומות.

שמואל גולן: אני מבקש לקחת את זה לתשומת לב.

שמואל גולן: בחלק הארגוני – אני לא רוצה לפרט כאן את כל הדברים.

שמואל גולן: אבל, בחלק הארגוני והתפעולי לא הצבתם לעצמכם עדיין יעדים.

שמואל גולן: אני שמעתי לאחרונה את ראש העיר בתקשורת שהוא רוצה לעשות איזה מבנה ארגוני חדש, כי כרגע עובדים בנפות, ואולי לעבור למצב אחר.

שמואל גולן: יכול להיות שזוהי התשובה, אבל צריך לבנות את זה בצורה הרבה יותר טובה.

שמואל גולן: אין פה עניין של בקרת איכות.

שמואל גולן: מפעל כזה גדול שנקרא תברואה שמעסיק היום למיטב ידיעתי כמעט אלף איש בעירייה, זה דבר שצריך לבנות לו מנגנונים של בקרת איכות.

שמואל גולן: את הדברים האלה חייבים לעשות, כי אחרת בחלק מהמקומות נעשית עבודה לריק.

שמואל גולן: יש לנו פה טבלה שלמה של ליקויים שאין טעם שאני אקריא אותם כי אני רוצה לקצר.

אופיר פינס-פז: תן אחת או שתיים דוגמאות בולטות.

שמואל גולן: למשל, קביעה של מדדי ניקיון, ולפני דקה אמרתי מעקב אחרי רמת ניקיון שלא תוקן.

שמואל גולן: לא תוקן נושא של אכיפה וצווי ניקיון, או צווי ניקוי – אמרנו את זה.

שמואל גולן: יש סמכויות היום, יש חוק ניקיון.

שמואל גולן: יש סמכויות לעירייה, והיא יכולה להפעיל את הסמכויות האלה.

שמואל גולן: אם היא פשוט תשתמש בעניין הזה ותפעיל את החוק הזה במידה מסוימת, זה גם יכול להכניס לקופתה כסף נוסף.

שמואל גולן: אבל, זה לא תוקן.

שמואל גולן: כל מה שאמרתי קודם, הסוגיה של הגרפיטי שכנראה לא תוקנה.

שמואל גולן: לא תוקן מה שאמרתי קודם בנושא של הפחים, עשבייה שוטה בחלק מהמקומות.

שמואל גולן: חבל שאני אקריא פה את כל הרשימה.

שמואל גולן: חלק מהדברים הם דברים שאנחנו אמרנו אותם בדוח הקודם, ויש פה טבלה שלמה מה תוקן, ומה לא תוקן.

שמואל גולן: מה שכבר תוקן כבר ציינתי קודם, ולכן צריך לעשות את זה.

שמואל גולן: בתחום האכיפה – גביית הקנסות שלכם נמוכה מאוד בעניין הזה.

שמואל גולן: לא ברור לי למה.

שמואל גולן: אתם מהר מאוד מגיעים להסדרי טיעון, ומהר מאוד - - -

אופיר פינס-פז: קנסות על מה?

שמואל גולן: על לכלוך.

שמואל גולן: יש להם סמכות להפעיל קנסות.

שמואל גולן: יש חוק היום, חוק הניקיון.

שמואל גולן: אנחנו מדברים היום רק על ניקיון, לא מדברים על דברים אחרים.

שמואל גולן: לפעמים בדברים האלה מגיעים להסדרי טיעון, לפעמים הנאשם לא מגיע.

שמואל גולן: לפעמים הם לא מממשים, ולא הולכים על זה.

שמואל גולן: זה חבל משום שזהו כלי שקיים היום.

שמואל גולן: סך הכול, בשורה התחתונה, אם חל שיפור בנושא של פסולת בניין שגם הוא היה נושא כבד מאוד, עדיין יש מקומות שהם מלוכלכים.

שמואל גולן: כפי שאמר המבקר, אנחנו מדברים על עיר בירה, אנחנו מדברים על מוקד תיירות שיש בו הרבה מאוד תיירים מידי שנה.

שמואל גולן: צריך לתת את הדגש במקומות האלה לפחות, ולנקות אותם, כי במקומות מסוימים העיר מלוכלכת.

שמואל גולן: תודה רבה.

יואל חסון: תודה רבה לך.

יואל חסון: ראש עיריית ירושלים, בבקשה.

ניר ברקת: בוקר טוב לכולם.

ניר ברקת: אני רוצה להתחיל בלהודות לביקורת, ולהגיד לכם שאנחנו ראשית מקבלים את הביקורת.

ניר ברקת: לעיריית ירושלים יש עניין מאוד גדול לשדרג את הקשר עם מבקר המדינה.

ניר ברקת: עשינו את זה עם מבקרת העירייה, ואנחנו משתדלים מאוד לסגור מעגלים הרבה יותר מהר מלחכות לדוח ביקורת של שנה קודמת.

ניר ברקת: כמו כן, לנסות לעבוד כמעט און-ליין עם המבקרת.

ניר ברקת: אני מברך על סוג כזה של קשר גם עם מבקר המדינה.

יואל חסון: מכיוון שאני יודע שהביקורת היתה עוד כשהיית בתחילת דרכך, או לפני זה - - -

ניר ברקת: כן, זה טרם.

ניר ברקת: זה לקדנציה הקודמת.

ניר ברקת: אבל, זה לא חשוב.

יואל חסון: עכשיו אתה נושא באחריות לתקן את זה.

ניר ברקת: זה מה שאני רוצה להגיד.

יואל חסון: אולי תספר לנו מה מצאת ומה גילית כראש עירייה חדש.

ניר ברקת: אני מעדיף לדבר על התיקונים שאנחנו רוצים להכניס מאשר להסתכל אחורה.

ניר ברקת: אני חושב שזה יותר ענייני, ויותר מכובד.

ניר ברקת: בוא נסתפק בזה שאני מקבל את הביקורת.

ניר ברקת: אני רוצה לדבר קודם כל על מה העירייה יכולה לעשות, ואחרי זה נדבר במה הכנסת והממשלה יכולים לסייע לנו כדי לעשות את עבודתנו.

ניר ברקת: אני מסכים להגדרה שהאחריות היא ברשות המקומית.

ניר ברקת: אבל, זה לא מנער את הכנסת ואת הממשלה מלסייע לנו, בעיקר במשאבים שהם היום במחסור מאוד מאוד גדול בעיר.

ניר ברקת: אבל, אני רוצה להתחיל בשינויים.

ניר ברקת: כשאני הסתובבתי בעיר, ויצא לי לעשות מספר מבצעי ניקיון כבר בקדנציה הקודמת, מסתבר שבעיר ירושלים ישנם 35 אגפים, וכל אחד מהאגפים מתוחם אחרת.

ניר ברקת: עבודת הניקיון בעיר ירושלים היא בעיקר עבודת מטה.

ניר ברקת: יש לך את אגף תברואה, גינון, בשיפור פני העיר סדרה נוספת של כל מיני נושאים.

אופיר פינס-פז: לא הבנתי מה זאת אומרת אגף מטה.

אופיר פינס-פז: האם בעיריית ירושלים זה לא יורד עד רמת השכונה?

ניר ברקת: אין פיקוד, יש רק מטה.

ניר ברקת: אין אחראי אזור.

ניר ברקת: בירושלים כל העיר היא כמכלול.

אופיר פינס-פז: רק chiefs ,no Indians.

אופיר פינס-פז: כלומר, אין אינדיאנים.

ניר ברקת: בדיוק.

ניר ברקת: המשמעות היא שכשאתה מסתובב על מדרכה, ועל אזור מסוים, התברואה אחראים על הכביש, שיפור פני העיר אחראים על הגרפיטי, לשטח הפרטי הפתוח אף אחד לא אחראי, זה התושבים לכאורה.

ניר ברקת: תשפוכת בניין זה פיקוח עירוני.

ניר ברקת: אתה מנסה לגרד את הראש מי אחראי על מה.

ניר ברקת: הדברים נופלים בין הכיסאות.

ניר ברקת: יש פה כשל של המבנה הארגוני בעיריית ירושלים.

ניר ברקת: אנחנו עכשיו בתהליך של עבודת מטה לתחם את העיר בשבעה רובעים.

ניר ברקת: כל רובע הוא פי שלוש יותר גדול ממעלה אדומים.

ניר ברקת: כל רובע הוא אחד משלושים הערים הגדולות במדינת ישראל.

ניר ברקת: מדברים על סדר גודל של 120,000 תושבים בממוצע.

ניר ברקת: ולכן, כשאתה מסתכל על כל רובע כזה, אין היום מישהו שהוא סוגר את המעגל בין כלל האגפים בעיר ירושלים.

ניר ברקת: עם תחילת הקדנציה התוויתי כיוון שהוא כמובן מורכב, אבל הבסיס שלו זה התחלת עבודה ולהרים מפקדים.

ניר ברקת: יש גם מטה, ויש גם פיקוד.

ניר ברקת: שבעה מנהלים אזוריים שכל אחד מהם יהיה אחראי על כל עובדי עיריית ירושלים שפועלים באותו אזור.

ניר ברקת: לטובת העניין התחלנו בפיילוט שעובד כבר חודשיים וחצי-שלושה בצפון העיר.

ניר ברקת: אני חייב לומר שהתיחום הוא הטרוגני.

ניר ברקת: אנחנו עושים פיילוט בצפון העיר, בית חנינא, פסגת זאב, נווה יעקב, הגבעה הצרפתית, עולה למעלה לאזור התעשייה עטרות בקרוב מאוד.

ניר ברקת: אין מילימטר בעיר ירושלים שלא יהיה שייך לאחד התיחומים שהם תיחומים הטרוגניים באוכלוסייתם, ולעיתים בשימושם.

ניר ברקת: החשיבה היא איך לעשות אופטימיזציה לנושא הפיזי בעיר ירושלים, וזה לא רק ניקיון.

ניר ברקת: הנושא הפיזי מתייחס לתשתית כבישים, מדרכות, גינון, כמובן תברואה, כמובן פיקוח על הבנייה.

ניר ברקת: התחלנו כבר מתחילת השנה חשיבה אינטרדסיפלינארית בפעילות העירונית בשטח.

ניר ברקת: כשעושים סיור לוקחים את כל ראשי האגפים ביחד, ופתאום אנחנו מתחילים לסגור את המעגלים.

ניר ברקת: מהפיילוט שכבר עשינו, ועשינו סיכומי ביניים לגבי הפיילוט, המערכת העירונית יודעת שזה יצליח.

ניר ברקת: הנושא הזה כבר נותן את אותותיו, והשינוי במבנה הארגוני הזה הוא שינוי די דרמטי.

ניר ברקת: יש מושג שקשה לתרגם אותו לעברית וזה ה-accountability – האחריותיות.

ניר ברקת: אני רוצה להכניס בתחום של הנושא הפיזי אחריותיות לרכזי האזורים לכל אחד מהרובעים בעיר ירושלים, ואליו אנחנו מכפיפים את כל העובדים באותו אזור.

ניר ברקת: לצד זה, אנחנו מתחילים להגדיר נושאי רוחב עירוניים.

ניר ברקת: עוד לא סוכם סופית מה הם יהיו.

ניר ברקת: אנחנו עושים עבודת מטה.

ניר ברקת: לדוגמה, בכל רובע כזה: צירים מרכזיים, אזורים מסחריים, תחנות אוטובוס, כניסות לעיר ירושלים, עשביות.

ניר ברקת: אנחנו בוחרים נושא רוחב, ובצורה פרו-אקטיבית אנחנו נגדיר יעדים ל-2010 כי הדבר הזה הוא שינוי מבנה ארגוני עם תקצוב לקראת 2010.

ניר ברקת: יכול להיות שחלק מהדברים יתחילו קצת לפני.

ניר ברקת: המטרה שלנו כאן היא להתחיל מערכתית לקדם נושא נושא, ובכך בכל רבעון לתקוף נושא, או סדרה של נושאים בצורה רוחבית בכל העיר עם מאמץ עירוני מרוכז לנושאי רוחב שהם בנתיב הקריטי לתפיסת העיר ירושלים.

ניר ברקת: כנגזרת של כל התהליכים האלה הדבר הבא הוא לבצע תכניות עבודה מסודרות שהן תכניות עבודה רב שנתיות, שנתיות, רבעוניות, וחודשיות.

ניר ברקת: כשאנחנו נשב בשנה הבאה עם שבעה מנהלי אזורים, ונשווה מה עובד ומה לא עובד, וניהול פרוטפוליו של אזורים לטובת העניין, אין לי ספק שאנחנו נוכל עם מידע שמגיע אלינו – ותיכף אני אסביר איך – לנהל את העיר בצורה טובה יותר, ויעילה יותר ממה שיש היום.

ניר ברקת: אני לא מדבר על תוספות.

ניר ברקת: ברור לי שזה דבר שתלוי במערכת העירונית.

ניר ברקת: אנחנו בתהליכים מוסדרים.

ניר ברקת: התהליכים האלה לוקחים תקינה, הם מצריכים מכרזים שאנחנו עומדים לצאת איתם בקרוב מאוד למנהלי האזורים, ושינוי תפיסה עירונית שלוקח קצת זמן להטמיע אותו.

ניר ברקת: אני מאוד מרוצה מהפידבק שקיבלתי עד עכשיו.

ניר ברקת: לבסוף, אנחנו בהחלט מתכוונים לעבוד עם מטרות ויעדים, ולגזור מהם דברים שאפשר למדוד אותם.

ניר ברקת: אני רוצה לתת דוגמה אחת למדד אחד קריטי מבחינתי, והוא שנכון להיום אנחנו מקבלים סדר גודל של 120,000 פניות ציבור בשנה.

ניר ברקת: לצערי, עיריית ירושלים חזרה עד היום לסדר גודל של 15% - 20% מהם.

ניר ברקת: היעד לשנה הבאה הוא 100% חזרה לכל התושבים, ולכל התלונות שפונים אלינו.

ניר ברקת: המטרה היא לקבל את סך הכול התלונות, להבין מה טופל ומה לא טופל.

ניר ברקת: התלונות הן גם בחלוקה לרובעים שעכשיו דיברנו.

ניר ברקת: אנחנו הולכים לשדרג בצורה משמעותית את ההיענות לדרישות הציבור מצד אחד, להיות פרו אקטיביים עם נושא רוחב לעיר כמכלול, ועם השינוי המבנה הארגוני הזה.

ניר ברקת: אני מניח שיהיו לנו כל מיני תיקונים שנצטרך לעשות תוך כדי נגינה בתהליך הזה.

ניר ברקת: אבל, היום אחרי שעברנו כשבעה חודשים בתוך הקדנציה שלי, אני יכול לומר שהמערכת העירונית מבינה את השינויים שאנחנו רוצים לחולל.

ניר ברקת: אנחנו בתהליכים לממש אותו אחרי פיילוט ראשוני של אחד משבעת האזורים.

ניר ברקת: אני מאמין שנוכל לממש אותו - זה הצד של העירייה.

ניר ברקת: בקרוב מאוד יובא לכנסת דיון על תקציב כמכלול, ותקנת ירושלים בפרט.

ניר ברקת: אני רוצה להזכיר לכל החברים שהיום עיריית ירושלים בשקל לתושב לשנה, חצי מתל-אביב.

ניר ברקת: המשאבים שעומדים לנו בעיר ירושלים לחינוך, לתרבות, לניקיון, לתיירות כעיר בירה הם שעל כל שקל בתל-אביב, חצי שקל בעיר ירושלים.

אופיר פינס-פז: למרות שאתם גדולים פי 2.

ניר ברקת: התקציב של עיריית תל-אביב הוא קצת יותר גדול עם חצי תושבים.

אופיר פינס-פז: הרבה יותר שטח.

ניר ברקת: עוד יותר חמור, עוד יותר שטח.

ניר ברקת: זה מקשה עלינו יותר.

אופיר פינס-פז: לא רק תושבים, אלא גם שטח.

ניר ברקת: נכון.

ניר ברקת: תקנת ירושלים תעלה בקרוב מאוד לכנסת ולממשלה.

ניר ברקת: אני רוצה להזכיר לחברים שמדינת ישראל במירכאות כפולות כופה על עיריית ירושלים 470 מיליון שקל פטורים לאנשים קשי יום, לאנשים ממשפחות מרובות ילדים שאני חס וחלילה לא רוצה לבטל אותו.

ניר ברקת: אבל, לא יכול להיות שמדינת ישראל כופה עלינו פטורים ב-470 מיליון שקל.

ניר ברקת: פעם היו מענקי איזון, ופעם היה מענק בירה שבא לתת מעל ומעבר לירושלים מעצם היותה עיר בירה לתפקידה הלאומי והבין- לאומי.

ניר ברקת: מענקי האיזון ותקנת ירושלים ביחד היו בשנה שעברה 170 מיליון שקל.

ניר ברקת: זאת אומרת, דפיציט של 300 מיליון שקל אחרי שהמדינה כופה עלינו פטורים.

ניר ברקת: אני רוצה לומר לכם שהדבר הזה שם אותנו במצב קשה.

ניר ברקת: אנחנו יכולים לתפעל את מה שיש, ואני אומר לכם באחריות שיש לנו מה לעשות עם 300 מיליון שקל נוספים - חד משמעית.

ניר ברקת: תפקידה של המדינה הוא לא במימוש, הוא לא בביצוע.

ניר ברקת: המנכ"ל צודק בדבר אחד – תקציב.

ניר ברקת: תקציב עיריית ירושלים, המקורות שלו הם מקורות עצמאיים.

ניר ברקת: אנחנו פועלים להגדיל ולייעל אותם.

ניר ברקת: אבל, בסופו של דבר תקציב זה תקציב, ואנחנו נצטרך את עזרת הכנסת לממש את המטרות שהביקורת רוצה שנתקן אותן.

יואל חסון: תודה רבה.

יואל חסון: קודם כל, מאוד שמחתי לשמוע את הדברים לעתיד.

יואל חסון: אני מאמין שאתה רואה את הדוח הזה כנר לרגליך מבחינת יישומו ותיקון הליקויים, ואמרת את זה.

יואל חסון: אבל, בוא נדבר על הליקויים שהיו.

יואל חסון: אתה לא היית, אבל זה המנכ"ל.

אופיר פינס-פז: אדוני היושב ראש, הישיבה התחילה פה מאוחר, ויש לי עוד התחייבות בוועדת הכספים.

אופיר פינס-פז: ואני רוצה ברשותך לומר כמה דברים.

אופיר פינס-פז: קודם כל, אני בהחלט מברך על הדוח, על המעקב.

אופיר פינס-פז: יושב-ראש הוועדה ואני מקדמים עכשיו גם הצעת חוק שגורם מבוקר שלא יעמוד בדוח מעקב, תהיה דרך למבקר לבוא איתו חשבון.

אופיר פינס-פז: אגב, אנחנו כתבנו את זה על גורמים ממשלתיים, לא דיברנו על גורמים עירוניים.

אופיר פינס-פז: צריך עוד לראות מה עושים בהקשר הזה.

אופיר פינס-פז: אבל, בעיקרון יש לנו עניין שלדוחות המעקב של המבקר יהיו שיניים, נקודה.

אופיר פינס-פז: אי אפשר לעשות צחוק מהעניין.

אופיר פינס-פז: אני שותף להערכה כלפיך שאתה עושה כל מאמץ כדי לשפר את מצב הניקיון בירושלים.

אופיר פינס-פז: בלי ספק יש בעיות אובייקטיביות, בעיות תקציביות קשות, בעיות גודל, פריסה.

אופיר פינס-פז: האוכלוסייה היא גם לא פשוטה – יהודים, ערבים, מוסלמים, נוצרים, עיר מאוד ענייה – צריך להגיד את האמת.

אופיר פינס-פז: יש הרבה מאוד בעיות.

אופיר פינס-פז: יחד עם זה, אני מוכרח לומר שירושלים יקרה לכולנו, ואנחנו יודעים גם להשוות.

אופיר פינס-פז: אדוני ראש העיר, לצערי נכון לרגע זה ירושלים בגדול, בכללי, היא מלוכלכת.

אופיר פינס-פז: יש מקומות שאפשר להגיד אפילו שהיא מזוהמת כשאתה משווה את זה גם למקומות בארץ, גם למקומות בעולם.

אופיר פינס-פז: בכל זאת זוהי עיר בירה.

אופיר פינס-פז: אני מסכים שהאתגר הוא קשה מאוד, קשה מאוד.

אופיר פינס-פז: זוהי עיר ענקית כפי שאמרתי, וקשה מאוד לנהל אותה.

אופיר פינס-פז: שמעתי גם מה שאמרת לגבי המבנה הארגוני, ונדמה לי שאתה צודק לגמרי.

אופיר פינס-פז: אני מתפלא שלא עלו על הכשל הארגוני הזה קודם.

אופיר פינס-פז: אבל, טוב מאוחר מאשר אף פעם לא, והלוואי ותצליח לתקן.

אופיר פינס-פז: לא במקרה הוועדה לביקורת המדינה מייחדת לעניין הזה דיון.

אופיר פינס-פז: מבקר המדינה לא עושה למשל דוח ביקורת על מצב הניקיון בעפולה, בלי לזלזל בעפולה.

אופיר פינס-פז: הוא עושה על ירושלים, כי ירושלים היא ירושלים.

אופיר פינס-פז: מוכרחים לראות בעניין הזה של לנקות את ירושלים ממש כמשימה לאומית.

אופיר פינס-פז: יש לנו תיירים שבאים מכל העולם.

אופיר פינס-פז: העיר הזאת היא הפריזנטור של מדינת ישראל, ואי אפשר להסכים למצב שקורה.

אופיר פינס-פז: יש איזושהי מנטאליות שאני לא מצליח להבין אותה, אפילו את האירועים של השבוע האחרון.

אופיר פינס-פז: מה זאת אומרת אנשים שורפים "צפרדעים"?

אופיר פינס-פז: מי ששורף "צפרדע" לבית סוהר, בלי חוכמות.

אופיר פינס-פז: מה זאת אומרת אנשים זורקים זבל, חיתולים, צואה, על שוטרים, על אזרחים, על משרתי ציבור, והכול עובר?

אופיר פינס-פז: תראו לי מקום בעולם שאנשים זורקים זבל על אנשים כמחאה פוליטית או כזלזול.

אופיר פינס-פז: זה מראה את התרבות שאנחנו פועלים בתוכה.

אופיר פינס-פז: אני מציע לא להיכנע לתרבות הזבל, אלא להיאבק בה ולקבוע נורמות וערכים.

אופיר פינס-פז: זה לא ייקח לך יום אחד.

אופיר פינס-פז: יכול להיות שתצטרך לעבוד בזה הרבה שנים.

אופיר פינס-פז: אבל, אין מה לעשות זה אחד מהדברים שצריך לעשות.

אופיר פינס-פז: לצערי, טובים ורבים לפניך כשלו בעניין הזה, ואני מקווה מאוד שלא תיכשל בעניין הזה.

אופיר פינס-פז: ירושלים היא קדושה, ומקודשת לנו, להרבה עמים, להרבה דתות.

אופיר פינס-פז: דבר מקודש קודם כל צריך להראות שהוא מקודש, לא שהוא נראה כמו שהוא נראה.

אופיר פינס-פז: זה דבר והיפוכו.

אופיר פינס-פז: בעניין הזה אני גם מציע להיות עם יד הרבה יותר נוקשה וקשה.

אופיר פינס-פז: מילה אחרונה לגבי מה שקורה במזרח העיר.

אופיר פינס-פז: במזרח העיר יש נתונים מאוד קשים.

יואל חסון: בחלקה המזרחי של העיר.

אופיר פינס-פז: כן, ובחלקה המזרחי הערבי אם אתה כבר רוצה להקפיד.

אופיר פינס-פז: לי יש תחושה של אפליה כלפי התושבים הערבים של מזרח ירושלים שלא מקבלים כנראה - לפחות זו הטענה - את שירותי הניקיון שמקבלים התושבים היהודיים במערב העיר, וכד' וכד'.

אופיר פינס-פז: יש תחושה שמזרח העיר, או שהשכונות הערביות יכולות להישאר מלוכלכות, ושאפשר להביא לשם פחות "צפרדעים", פחות פעמים שאוספים.

אופיר פינס-פז: הכול פחות, פחות, פחות בהשוואה ל-.

אופיר פינס-פז: זה כמובן דבר שהוא לא מתקבל על הדעת.

אופיר פינס-פז: השירותים חייבים להיות שירותים שווים לתושבים של אותה עיר, בין אם הם יהודים, בין אם הם ערבים, בין אם הם משתתפים בבחירות, בין אם הם לא משתתפים בבחירות.

אופיר פינס-פז: אני מסכים שזוהי בעיה שהם לא משתתפים בבחירות.

אופיר פינס-פז: אבל, זוהי עובדה.

אופיר פינס-פז: אף אחד לא נתן לנו סמכות לבטל שירותים מוניציפאליים לתושבים שאינם משתתפים בבחירות, שאין להם נציגים במועצת העיר.

אופיר פינס-פז: ברור שאין מי שילחץ וידבר למענם כמו שיש למשל לגבי תושבים אחרים שיש להם נציגות ישירה במועצת העיר.

אופיר פינס-פז: זה חלק מהמחיר שלהם.

אופיר פינס-פז: אבל, אנחנו חייבים להתעלות ולספק את אותה רמת שירותים גם למי שאיננו מיוצג.

אופיר פינס-פז: אני מקווה מאוד שהדבר הזה באמת יתוקן.

יואל חסון: תודה רבה לך.

יואל חסון: מר מעיין, אני עוד הפעם רוצה שתתייחס, וברשותך תתחיל בנושא האכיפה.

יואל חסון: נראה שהאכיפה היא אחת מהבעיות המרכזיות של ההתייחסות.

יואל חסון: כמו כן, גם לתוצאות ולדוח המבקר כפי שהוא מוצג.

יאיר מעיין: שלום לכולם.

יאיר מעיין: אני רוצה בעיקר להתייחס לנושאים שאותם שיפרנו.

יואל חסון: לא, תתייחס גם למה שהמבקר אומר.

יואל חסון: אתם הולכים קדימה, וזה בסדר.

יואל חסון: אני בעד ללכת קדימה.

יאיר מעיין: אני אתייחס לדוח המבקר ולהערות שהוא העיר, ולכל הליקויים שאותם תיקנו.

יאיר מעיין: אני רוצה להציג פה את כל הפעולות שנעשו בשנה-שנה וחצי האחרונות.

יואל חסון: כמה זמן אתה כבר מנכ"ל?

יאיר מעיין: כמעט שנתיים.

יואל חסון: אז אתה דמות שיש עליה אחריות רבה מאוד על העיר הזאת.

יאיר מעיין: בהחלט.

יואל חסון: אז תתייחס לדוח.

יואל חסון: הוא רוצה להתייחס למה ששופר, ואני רוצה שיתייחס גם למה שהיה, ולמה היה, ולמה לא היה בסדר, ולמה אין אכיפה.

יאיר מעיין: אמרו לי לא להגיב לדוח, אלא להגיב מה עשינו כדי לשפר את התפקוד, וזה מה שאני בא לדווח.

יואל חסון: לא, אתה צריך גם להגיב לדוח, ולהגיד לדוגמה למה אין פקחים, ולמה אין קנסות, ולמה עוד הרבה דברים שאני יכול לשאול אותך.

יאיר מעיין: אני אומר שמכיוון שקיבלנו את הדוח, והתייחסנו אליו מאוד ברצינות, ואנחנו כבר מתקנים.

יאיר מעיין: אני בא לדווח פה על תוספת פקחים, תוספת אכיפה.

יאיר מעיין: תנו לי להגיד את כל הדברים.

יאיר מעיין: לפני כן, אני רוצה לומר מילה אחת לגבי נושא האחריות ומה שאמר ראש העיר.

יאיר מעיין: אני רוצה להזכיר שיש החלטת ממשלה משנת 98, בזמנו של ראש הממשלה נתניהו, לטיפול בתשתיות של מזרח ירושלים – 520 מיליון שקל.

יאיר מעיין: בפועל, הממשלה הקצתה רק שנה אחת את הסכום הזה, וזהו.

יאיר מעיין: העירייה לא מסוגלת לעמוד בפערי התשתיות במזרח העיר שהם במיליארדים.

יאיר מעיין: אני אתן דוגמה.

יאיר מעיין: עלות הפיתוח של שכונה כמו הר חומה הוא 700 מיליון שקל, ואת כל הפיתוח כולו משלמים התושבים.

יאיר מעיין: כל עלות הפיתוח היא על עלות הקרקע, על עלות הדירה, והתושב משלם 100% מימון.

יאיר מעיין: אין בזה שקל השתתפות ממשלה.

יאיר מעיין: משרד השיכון הוא מבצע, מקבל מימון, וכל הכסף חוזר חזרה.

יאיר מעיין: בשכונות האלה אין תשתיות, יש בהן מחסור אדיר בתשתיות.

אופיר פינס-פז: כמה תושבים מתגוררים היום בהר-חומה?

יאיר מעיין: בסך הכול זה יגיע לכ-5,500 יחידות דיור.

יאיר מעיין: כרגע כ-4,000.

אופיר פינס-פז: כמה אנשים?

יאיר מעיין: 15,000.

יאיר מעיין: הפער בתשתיות הוא פער אדיר, ומישהו צריך להשלים אותו.

יאיר מעיין: הממשלה לקחה על עצמה אחריות, ובפועל לא נתנה אותו.

יאיר מעיין: בלי כל קשר, אתמול סיירנו במזרח ירושלים בסיור שגרתי.

יאיר מעיין: היינו גם בראס אל-עמוד, סילוואן.

יאיר מעיין: הגענו עד לסאווחרה.

יאיר מעיין: יש שם רחובות ברוחב של שני מטר.

יאיר מעיין: איפה נשים שם מדרכה, איפה נשים שם את פח האשפה?

יאיר מעיין: אין מה לשים שם.

יאיר מעיין: צריך לטפל שם קודם כל בתשתיות, ואחרי זה אפשר יהיה להיכנס בשאר הדברים.

יואל חסון: בירושלים יש שנים כבר סמטאות בירושלים.

יואל חסון: האם לא מצאתם פתרונות כמו פחים קטנים לסמטאות?

יואל חסון: לא צריך לשים שם "צפרדע", אלא אפשר לשים משהו קצת יותר מאורך.

יאיר מעיין: אני אתן עכשיו סקירה של הדברים.

יאיר מעיין: למעשה, אנחנו במהפכה, בעיקר בתחום התיירותי שזה העיר העתיקה.

יאיר מעיין: הוכנס קבלן ניקיון פרטי שעובד כבר מעל שנה בעיר העתיקה.

יאיר מעיין: אפשר לראות את התוצאות.

יאיר מעיין: אגב, משרד התיירות עושה בקרות שוטפות לרמת הניקיון באתרי התיירות בירושלים, בעיקר באזור העיר העתיקה.

יאיר מעיין: כבר קיבלנו מהם כמה מכתבי שבח בשנה האחרונה על רמת הניקיון הגבוהה.

יאיר מעיין: לפני מספר שבועות היה פסטיבל, והסתובבו שם עשרות אלפים.

יאיר מעיין: למרות זאת, גם בזמן הפסטיבל היה נקי בכל המרחב כי קבלן הניקיון שמר על רמת ניקיון גבוהה, וכך היא נשמרת בכל האזורים האלה.

יאיר מעיין: גם בחגים, ובעיקר כשיש גם עומס אנשים.

נסרין עליאן: כל אזורי העתיקה?

נסרין עליאן: אני נחשפתי למשהו אחר.

נסרין עליאן: זה אזור ספציפי.

יואל חסון: גברתי, סליחה.

יואל חסון: את תקבלי את רשות הדיבור אם תרצי בהמשך.

יאיר מעיין: בעקבות הכנסת קבלן העיר העתיקה שחלק משמעותי ממנו מממנת העירייה, כל העובדים שהיו בעיר העתיקה העברנו אותם לשאר שכונות העיר כתגבור.

יאיר מעיין: בנוסף לזה, הוספנו עוד 50 תקנים של עובדי ניקיון.

יאיר מעיין: זאת אומרת, בסך הכול מעל 100 עובדים תוספת לניקיון.

יואל חסון: כמה עובדי ניקיון יש בירושלים?

יאיר מעיין: סך הכול יש כ-800 עובדים, והוספנו 100 עובדים שהם עובדים לשטח, לא למטה.

יאיר מעיין: רמת ניקיון היא נגזרת גם של השקעה.

יאיר מעיין: כמו שאמר ראש העיר קודם, רמת המשאבים בעירייה היא מוגבלת מאוד.

יאיר מעיין: אנחנו משקיעים בין חינוך, בין ניקיון, בין גינון, וכו', וכו', וכו'.

יאיר מעיין: יש רחובות מסוימים בירושלים כמו במרכז העיר שמנקים בהם גם בשלוש משמרות: בוקר, צהריים, ולילה, עד שתים עשרה בלילה.

יאיר מעיין: יש רחובות שמנוקים פעם ביום, ויש גם רחובות שהם מנוקים פעם בשבוע.

יאיר מעיין: כמות הניקיון שמבוצעת בכל רחוב היא גם לפי המיקום שלו, לפי רמת הניקיון שלו, וגם לפי היכולת שלנו לשים משאבים.

יאיר מעיין: העיר העתיקה היא מאוד אינטנסיבית, ויש עובד ניקיון על כל עשרים מטר לאורך כל היום, ורמת הניקיון בה היא יותר גבוהה מרחוב שמגיעים אליו פעם בשבוע.

יאיר מעיין: אבל, זה כמובן עולה פי כמה וכמה.

יאיר מעיין: חלוקת המשאבים בין המקומות השונים נעשית לפי הדגשים של מרכז העיר, מרכזים מסחריים בשכונות, שכונות בהן יש רמת לכלוך יותר גבוהה, ולפי זה נקבעת החלוקה.

יאיר מעיין: אני רוצה לציין שמעבר לתופסת של העובדים, יש תוספת של ציוד טכנולוגי, גם משאיות, גם טרקטורים שנרכשים עבור מזרח העיר, שיירכשו בשבוע הקרוב.

יאיר מעיין: מעל 50 מיליון שקל השקענו בתוספת של ציוד: משאיות ורכבים לתגבור הניקיון.

יאיר מעיין: כחלק מהלקחים אנחנו תגברנו שינוי ברמת הניקיון, תוספת של עובדים באזורי מסחר גם במשמרת אחרי צהריים ולילה, לא רק במרכז העיר, אלא גם באזורים כמו: תלפיות, עמק רפאים, כולל בימי שישי גם עד אחרי הצהריים, וזה כדי שהעיר תהיה נקייה לקראת כניסת השבת, ולא שהיא תהיה נקייה בשעה שתיים בצהריים ועד שבת היא תתלכלך שוב.

יאיר מעיין: יש פרויקט גדול מאוד שנקרא הצוות של קו התפר לשפיכה פיראטית בלתי חוקית של עפר, ופסולת בניין.

יאיר מעיין: הצוות מונה היום כ-15 איש.

יאיר מעיין: יש לנו פרויקט משותף של העירייה ושל המשרד לאיכות הסביבה שבו מופעלים 15 פקחים שמסיירים כל היום בכל קווי התפר בעיר, וסביב העיר, על מנת לתפוס ולעקוב אחרי שפיכת פסולת.

יאיר מעיין: בחודשים האחרונים בלבד נתפסו והוחרמו על-ידי העירייה מעל ל-20 משאיות וטרקטורים.

יאיר מעיין: אני רוצה לציין שאחרי שאנחנו מחרימים, בית המשפט משחרר אותך תוך ימים ספורים.

יואל חסון: מדוע לפני הביקורת האכיפה היתה כל כך חלשה מבחינת קנסות וכל הדברים האלה?

יואל חסון: כנראה שעכשיו הגברתם את האכיפה בצורה יותר גדולה.

יואל חסון: אבל, למה קודם זה לא היה כך?

יואל חסון: האם היתה מדיניות של ראש העיר הקודם, או מדיניות שלך, לא לאכוף ולא לתת קנסות?

ניר ברקת: למה יש צורך להיכנס לזה?

יואל חסון: הוועדה צריכה לדעת, ולקבל הסבר למה לא נתנו קנסות.

יואל חסון: אחוז הקנסות היה נמוך מ-20%.

יאיר מעיין: אחוז הגבייה.

יאיר מעיין: מדובר פה על הגבייה.

יואל חסון: צודק, גביית הקנסות.

יואל חסון: אבל, גם אחוז הקנסות היה מאוד מאוד נמוך.

יואל חסון: למה?

יואל חסון: האם היתה מדיניות לא לתת קנסות?

יאיר מעיין: לא מדובר פה על גבייה, לא על מתן קנסות.

יואל חסון: כן, האם היתה מדיניות לא לגבות?

יאיר מעיין: העירייה גובה כל שנה כמה מיליארדי שקלים.

יאיר מעיין: חלק מהם זה מארנונה, חלק מהם זה מקנסות חניה.

יאיר מעיין: חלק מהם זה מדוחות של פיקוח העירוני, של הפיקוח על הבנייה, קנסות של חנייה.

יאיר מעיין: בשנה וחצי האחרונות אנחנו נכנסנו לנושא של עיקולים מחשבון הבנק, והחרמות ותפיסות.

יאיר מעיין: כמובן שכל פעם שעושים את הדברים האלה עולה רעש גדול.

יאיר מעיין: אבל, הנושא הזה עובד היום כבר כשגרה.

יאיר מעיין: מעקלים חשבונות בנקים לכל חייבי קנסות החנייה.

יאיר מעיין: זהו תהליך שהעירייה התחילה להכניס אותו לפני כשנה וחצי.

יאיר מעיין: בחודשים האחרונים הוא נכנס גם לגבייה מחובות ארנונה.

יאיר מעיין: מייד אחרי זה אנחנו הולכים להכניס אותו גם לגבייה משאר החובות.

יאיר מעיין: כלומר, גם חובות של פיקוח בנייה.

יאיר מעיין: כל חוב לעירייה יועבר דרך המערכת של הגבייה.

יואל חסון: אבל, המספר הוא מאוד נמוך בקנסות בנושא ניקיון - 2,100 קנסות בשנתיים.

יואל חסון: האם זה נחשב הרבה או מעט?

יאיר מעיין: לפי מה אתה משווה אותו?

יאיר מעיין: תן לי להמשיך לפרט את הדיווחים שלנו, ואחרי זה נשאל.

יאיר מעיין: כחלק מהעניין הזה הוקם אתר למחזור פסולת בניין בצומת פסגת זאב.

יאיר מעיין: העירייה רוכשת עכשיו מאות מתקנים למחזור של קרטון נייר ופלסטיק.

יאיר מעיין: העירייה כן עוסקת רבות בפעילות של גרוטאות של מכוניות.

יאיר מעיין: יכול להיות שזה גם כחלק מהדוח.

יאיר מעיין: אבל, אנחנו מיישמים את הדברים.

יאיר מעיין: יש גם מגרש.

שמואל גולן: אנחנו הצגנו לכם בדוח - היתה שם איזה מחלוקת מי מתעסק עם זה, מי לוקח, ולאן לוקחים את זה.

יאיר מעיין: זה סיפורי סבתא.

יאיר מעיין: מפנים גרוטאות.

שמואל גולן: מה שכתוב בדוח זה סיפורי סבתא?

יאיר מעיין: לא, מה שסיפרו לכם - יש מחלוקת.

יאיר מעיין: יש לנו עירייה אחת, אני המנכ"ל, ואני אומר: אנחנו מבצעים את זה.

יאיר מעיין: אולי שני אנשים לא דיברו ביניהם.

יאיר מעיין: הנושא פתור, נפתר.

יאיר מעיין: מפנים גרוטאות רכב.

יאיר מעיין: יש לנו היום שני אתרים.

יאיר מעיין: גם קיבלנו ממינהל מקרקעי ישראל קרקע נוספת בצמוד למתקן שלנו שאפשר יהיה לפנות.

יאיר מעיין: אגב, גם מכולות וגם קרוואנים שפזורים ברחבי העיר מחרימים ומפנים.

יאיר מעיין: בנוסף לזה, בחג הפסח האחרון במסגרת עבודות התברואה לניקוי כל העיר לקראת חג הפסח, שולבו צוותים של הפיקוח העירוני.

יאיר מעיין: הוצאו מאות צווי ניקיון.

יאיר מעיין: כל חצר שהיתה מלוכלכת בתוואי הניקיון, קיבלה צו ניקיון.

יאיר מעיין: יש לה כמה ימים לנקות, ואם לא מנקים מקבלים קנסות.

יאיר מעיין: מאות צווים כאלו ניתנו.

יאיר מעיין: בסך הכול, זה סייע להשביח את ניקיון העיר לקראת חג הפסח האחרון.

יאיר מעיין: הפיקוח העירוני היום משולב יותר בעבודה השגרתית של התברואה.

יאיר מעיין: מנהל נפת תברואה, ומנהל נפת פיקוח עירוני נעזרים אחד בשני ביום יום.

יאיר מעיין: כאשר תברואה מזהה שטחים שהם מוגדרים במירכאות שטחים פרטיים – לדוגמה, בתלפיות או בגבעת שאול יש מתחמים של תעשייה קלה ששייכים לעשרות אנשים, אבל למעשה אין להם אף אחד שמנקה להם את החצרות, החצרות בבעלות פרטית – היום התברואה עם הפיקוח העירוני, עם עבודה קהילתית שלנו מייצרים שם ועד מקומי שביחד דואגים לשכור את אותו פועל ניקיון שינקה את החצר, וכך אנחנו משפרים את רמת הניקיון במקום.

יאיר מעיין: בסך הכול, אין ספק שיש הרבה מה לשפר.

יאיר מעיין: הייתי שמח אם היינו מנקים כל רחוב ברחבי ירושלים פעמיים ביום, גם בבוקר וגם בערב, וכל אחד שיוצא בבוקר וחוזר בערב יראה שהשכונה נקייה.

יאיר מעיין: לצערנו, המשאבים לא מספיקים לזה.

יאיר מעיין: בסך הכול, אני חושב שיש שיפור.

יאיר מעיין: כמו שנאמר פה, אני מקבל שיש עוד מה לתקן.

יאיר מעיין: אבל, יש גם שיפור מסוים ברמת הניקיון.

יאיר מעיין: אנחנו מקבלים על זה פידבקים.

יואל חסון: מה קורה מבחינת התושבים?

יואל חסון: האם אתה מגלה שיש שביעות רצון יותר גבוהה מהניקיון?

יואל חסון: האם בדקת את זה?

יאיר מעיין: בסך הכול, יש 120,000 תלונות מוקד בעיר, וכרבע מהן הן של תברואה.

יאיר מעיין: בנושא תלונות המוקד היה שיפור משמעותי בחודשים האחרונים.

יאיר מעיין: היום ההפעלה של המוקד להפעלת עובדי הניקיון היא ישירה.

יאיר מעיין: חצי מנפות התברואה כבר עברו לזה.

יאיר מעיין: מרגע שיש קריאת מוקד ישנו זמן מוגדר תוך כמה שעות או ימים צריך לטפל בקריאת המוקד.

יאיר מעיין: היום זה שופר, ומרמה של 60%- 70% עברנו את ה-90% - 95% ברוב נפות התברואה.

יאיר מעיין: יתרת הנפות גם ייכנסו לסידור של ההפעלה המרכזית בחודש-חודשיים הקרובים, וכך נעבור בכל נפות התברואה את רמת ה-90% - 95% במתן מענה לפניות מוקד ועמידה בזמנים.

יאיר מעיין: מה שאמר ראש העיר הוא שכל תושב שיתקשר למוקד גם יקבל טלפון חזרה לדווח לו על כך שהתלונה טופלה.

יואל חסון: האם תקציבי הניקיון עלו או ירדו?

יאיר מעיין: תקציבי הניקיון עלו עלייה גרפית בשנים האחרונות.

יואל חסון: לא, היתה ירידה ב- - -

יאיר מעיין: בשנת 2003 עיריית ירושלים עמדה בפני סף פשיטת רגל.

יאיר מעיין: היא נכנסה לתכנית הבראה מאוד מאוד מסיבית.

יאיר מעיין: מעל אלף עובדים פוטרו, תקציב העירייה קוצץ.

יאיר מעיין: העירייה עמדה בגירעון של מעל 600 מיליון שקל.

יאיר מעיין: בארבע השנים האחרונות העירייה מסיימת בעודף תקציבי.

יאיר מעיין: כתוצאה מזה, בשלוש השנים האחרונות תקציב העירייה גדל כל שנה בכ-150 מיליון שקל.

יואל חסון: ותקציב הניקיון?

יאיר מעיין: תקציב התברואה גדל ריאלית.

יאיר מעיין: כמו שאמרתי, יש פה השקעות של מעל 50 מיליון שקל ברכישת ציוד רק בשנה האחרונה.

יאיר מעיין: כרגע כל הציוד הזה נרכש ונכנס לשירות.

יאיר מעיין: הייתי מבקש ממנהל אגף תברואה להוסיף עוד כמה דברים.

ציון שטרית: מעבר לדברים שאמר המנכ"ל, אני רוצה לציין שבשכונות מזרח העיר שבהם התמקדו חלק מהדברים, נעשית הרבה מאוד פעילות.

ציון שטרית: אבל, לצערי לא תמיד היא נשמרת.

ציון שטרית: לכן, אפשר לראות הרבה מאוד פעמים גם כלי אצירה שניזוקים, וגם שטחים שהם אולי לא נקיים.

ציון שטרית: אבל, בהחלט יש מה לשפר שם.

ציון שטרית: מכיוון שזיהינו את הבעייתיות בכניסה לחלק מהמקומות האלה, הולכים לרכוש שני טרקטורים מיוחדים שיוכלו להיכנס גם לשטחים הצרים האלה.

ציון שטרית: אנחנו כבר היום מפעילים טרקטורים בתוך השטח הזה.

ציון שטרית: אבל, כמובן שזה לא מספיק.

ציון שטרית: אנחנו הולכים להוסיף עוד כדי להמשיך ולשפר את השירות.

ציון שטרית: מעבר לזה, יש תכנית מסודרת לניקיון העיר, והיא לפנות 1,200 טון ביום.

ציון שטרית: אם אין לדבר הזה תכנית, אז כמובן שהוא לא היה מתקיים.

ציון שטרית: אני חושב שהדברים נעשים.

ציון שטרית: כפי שנאמר, יש לנו מה לשפר, ואנחנו פועלים כדי להוסיף ולשפר.

יואל חסון: תודה, אני מודה לך.

ריקרדו לסטרל: אני ממשרד מבקר המדינה, ורציתי לשאול את ראש העירייה ואת המנכ"ל האם נעשות פעולות מניעתיות?

ריקרדו לסטרל: הכוונה לחינוך, הסבר.

ריקרדו לסטרל: אתה הזכרת עבודת מטה, ואני חושב שבמסגרת עבודת מטה צריך להיות תפקיד כלשהו גם למנח"י, אולי גם להסברה כללית לאוכלוסיה.

ריקרדו לסטרל: היה ראש עיר אגדתי בשם טדי קולק שבנושא של ניקיון ופרחים, הוא שימש דוגמה.

ריקרדו לסטרל: הוא עשה המון פעילות בתחום ההסברה.

ריקרדו לסטרל: נדמה לי שזה חסר.

ריקרדו לסטרל: האוכלוסייה הכללית, וגם בבתי-הספר, לא מקבלת הדרכה, חינוך איך לשמור על הניקיון.

ניר ברקת: התשובה היא שבהחלט אנחנו מתכוונים להשתמש גם באמצעים חינוכיים.

ניר ברקת: הניסיון שלנו אומר שכאשר נקי שומרים על ניקיון.

ניר ברקת: דבר ראשון, אנחנו צריכים לבוא ולנקות, ולרתום את הנוער, תנועות נוער, בתי ספר להסתכל על הסביבה.

ניר ברקת: הניסיון שלי בחמש השנים האחרונות הוא שזה עבד בכל פעם שעשינו מבצע ניקיון שבו רתמנו את הסביבה, את המינהל הקהילתי, את תנועות הנוער, את התושבים שהיו חלק ממבצע הניקיון.

ניר ברקת: כשדיברתי קודם על בחירת נושא רוחב, הכוונה היא ללכת על קמפיין.

ניר ברקת: למשל, תחנות אוטובוס – "להתלבש" על כל תחנות האוטובוס בעיר.

ניר ברקת: לנקות ולשדרג אותן, ואת סביבתן.

ניר ברקת: זה קמפיין עירוני סביב נושא אחד שילווה בהסברה, בחינוך, ברתימה של בתי הספר והמינהלים הקהילתיים וכל אגפי הניקיון.

ניר ברקת: כמובן שחלק ממנו זה חינוך.

ניר ברקת: אנחנו נלך על כל השטחים הפתוחים, או על הצירים העיקריים, ונכריז מה הם הצירים לכל אחד בשכונתו, לכל מנהל רובע, לבתי-הספר בשכונה.

ניר ברקת: נרתום את בתי הספר כל פעם לנושא רוחב.

ניר ברקת: כשזה נושא רוחב גדול, קל יותר לרתום את המערכת העירונית, כולל את מערכת החינוך.

יואל חסון: תודה רבה.

יאיר מעיין: אני רוצה להשלים.

יאיר מעיין: יש לנו גם השנה תקציב מיוחד להסברה בנושא איכות הסביבה בבתי- הספר.

יאיר מעיין: בנוסף לזה, מתקיימים לנו עשרים רכזי מחזור בבתי-ספר.

יאיר מעיין: זוהי תכנית מיוחד שמנח"י מובילה אותה.

יאיר מעיין: היא פועלת השנה.

יאיר מעיין: אגב, הוקם מרכז מחזור בגבעת שאול של מוצרים שונים, וכל תושבי ירושלים מוזמנים להביא את המוצרים השונים לצורך המחזור.

ניר ברקת: האם יש עוד שאלות אליי?

ניר ברקת: אני צריך לעזוב.

יואל חסון: ראש העיר הודיע לי עוד קודם שהוא יצא מוקדם יותר.

יואל חסון: המנכ"ל נשאר להמשך הדיון.

ניר ברקת: תודה רבה, אני מודה לכם.

יואל חסון: תודה רבה לך, ראש העיר.

יואל חסון: נמצאים כאן נציגים מהאגודה לזכויות האזרח בישראל, וניתן להם את רשות הדיבור.

יאיר מעיין: קיבלנו מהם נייר, ואני אומר מילה לגביהם.

יואל חסון: אגב, אנחנו לא נציג פה מצגת.

נסרין עליאן: למרות שהכול היה מתואם מראש עם מנהלת הוועדה.

חנה פריידין: לא היה מתואם מראש.

חנה פריידין: אמרנו שתביאו מצגת, ואנחנו נראה - - -

נסרין עליאן: אין בעיה.

יאיר מעיין: בשכונות העוטף היתה בעיה.

יאיר מעיין: קודם כל, יש גם היום בעיה בכלל להגיע לשכונות העוטף, בעיקר כפר עקב.

יאיר מעיין: יש שם אחריות ביטחונית של צה"ל, אחריות פלילית של משטרת ש"י.

יאיר מעיין: משטרת ירושלים לא מעורבת שם.

יאיר מעיין: יש שם בעיה, יש בעיה להגיע לשם.

יאיר מעיין: אנחנו דיווחנו על זה.

יואל חסון: על אלו שכונות בדיוק?

יאיר מעיין: שכונות העוטף: כפר עקב, סמירה-מיס, מ.פ שועפט.

יאיר מעיין: יש הרבה שכונות קטנות, אבל אני מדבר על הגדולות יותר.

יאיר מעיין: יש בעיה להגיע אליהן.

יאיר מעיין: אני דיווחתי על זה מספר פעמים בוועדת שרים.

יואל חסון: האם מבחינה ביטחונית אתם לא יכולים לספק שם שירותי ניקיון?

יאיר מעיין: רגע, אני אסביר.

יאיר מעיין: אני דיווחתי על זה מספר פעמים בוועדת השרים לענייני עוטף בראשות השר רמון, ומנכ"ל משרד ראש הממשלה.

יאיר מעיין: יש שם אחריות ביטחונית מעורבת של הצבא, המשטרה ומג"ב, וזה מונע הגעה.

יאיר מעיין: אגב, בעיריית ירושלים מועסקים הכי הרבה עובדים שהם תושבי מזרח ירושלים.

יאיר מעיין: יש לנו בעירייה כ-2,000 עובדים ממזרח ירושלים.

יאיר מעיין: זה גם מהווה יתרון, בעיקר בטיפול בשכונות האלה, ואת עיקר הטיפול עושים עובדים שהם ממילא תושבי האזור.

יאיר מעיין: אנחנו מפעילים בשכונות האלה קבלנים.

יאיר מעיין: בכפר עקב היתה בעיה מסוימת, ואנחנו הוצאנו מכרז חדש.

יאיר מעיין: גם סופקו שם מכולות.

יאיר מעיין: מבחינתנו, היום רמת פינוי האשפה מתבצעת כסדרה.

ציון שטרית: - - - מפעילים שם קבלנים.

ציון שטרית: רמת השירות בשכונות האלה היא דומה למערב העיר.

ציון שטרית: באזור כפר עקב ניתן השירות אפילו ארבע פעמים בשבוע.

ציון שטרית: שכונת כפר השלום, והכפרים הנוספים – שלוש פעמים בשבוע.

ציון שטרית: בהחלט בגלל הבעייתיות של הגישה, והיכולת להיכנס ולבקר, וגם להפעיל שם גורמי אכיפה – זה מקשה.

ציון שטרית: אבל, רק לאחרונה הוספנו עשרות כלי אצירה בכפר השלום, והשכונות הצמודות לו.

ציון שטרית: עושים כל מאמץ כדי שרמת השירות תישמר כמו במקומות אחרים.

יואל חסון: מהו אחוז גביית הארנונה בשכונות האלה?

יאיר מעיין: אחוז גבוה.

יואל חסון: ובשכונות אחרות במזרח העיר?

יאיר מעיין: בסך הכול מזרח העיר, וגם שכונות העוטף, מקפידים לשלם ארנונה ברמה דומה למערב העיר.

יאיר מעיין: קצת פחות, אבל ברמה דומה.

נסרין עליאן: אני עו"ד נסרין עליאן, אני גם תושבת ירושלים.

נסרין עליאן: אני מייצגת את האגודה לזכויות האזרח.

נסרין עליאן: ברשותך, אני אתייחס לנקודה האחרונה שהוצגה פה לגבי השכונות שמעבר לגדר.

נסרין עליאן: הן אכן מקבלות שירות דרך קבלני ניקיון.

נסרין עליאן: לצערי, זה רק החמיר את המצב.

נסרין עליאן: כלי האצירה שנמצאים שם הם במספר בודדים, כאשר מרבית כלי האצירה בלויים, שרופים, והם לא מספקים את השירות.

נסרין עליאן: לאחרונה היינו שם בסיור, והכלים האלה היו מלאים כמעט עד תום מספר שעות אחרי שהם פונו מאשפה.

נסרין עליאן: אפשר גם להתייחס לעניין הזה שהתושבים ממש לא מרוצים מהשירות.

נסרין עליאן: הם בעצמם יוזמים, ומנסים למצוא פתרונות לדבר הזה.

נסרין עליאן: עובדה שהם שוכרים על חשבונם הפרטי גם קבלן פרטי שיפנה את הזבל מרחובות שלא מקבלות שירות בכלל.

יואל חסון: את מדברת היום, או על משהו שהיה בעבר?

נסרין עליאן: היום.

נסרין עליאן: בתחילת חודש יוני היינו בסיור.

נסרין עליאן: עשינו מחקר רחב בנושא הזה, והתושבים משלמים מכיסם הפרטי לאנשים שיבואו וייקחו את הזבל מבתיהם עד לכלי האצירה שנמצאים מספר רחובות רחוקים מהם.

יאיר מעיין: על איזה שכונה מדובר?

נסרין עליאן: שכונת ראס ח'מיס, ודחיית א-סאלם.

נסרין עליאן: אבל, המצב הזה הוא לא חריג למדיי.

נסרין עליאן: גם במקום שבו השירות הזה הופרט לקבלנים, וגם בשכונות אחרות במזרח ירושלים, יש מספר רב של רחובות שאינם מקבלים שירות בכלל.

נסרין עליאן: אין בהם לא כלי אצירה, לא עובדי ניקיון.

נסרין עליאן: אין שקיות אשפה שמחולקות לתושבים על מנת שיכולו לבוא ולאסוף אותן – שום דבר.

נסרין עליאן: כפי שנאמר, מדובר בסמטאות שלהן לא נמצא פתרון מזה שנים.

נסרין עליאן: הדבר הזה גורם לבעיות תברואה ותחלואה מאוד מאוד גבוהות, בעיקר אצל ילדים.

נסרין עליאן: הדבר גם מביא לכך שהתושבים מוציאים את הזבל החוצה, או לפעמים גוררים אותו מספר רחובות עד שהם מגיעים למכל האצירה.

נסרין עליאן: לכן, מכלי האצירה שהם לא מספקים את כל התושבים הם תמיד מלאים.

נסרין עליאן: לצערי, רובם גם בלויים, שרופים, והם ללא מכסים.

נסרין עליאן: הם לא מספקים את הצורך לכל התושבים.

נסרין עליאן: הדבר גם גורם לתופעה מאוד רחבה של מזיקים.

נסרין עליאן: כלומר, הרבה עכברים, הרבה כלבים משוטטים שגם מטילים אימה על הילדים ועל התושבים.

נסרין עליאן: הדבר הוא לא חריג, אנחנו שמענו על כך במספר שכונות במזרח ירושלים.

נסרין עליאן: הוא מאוד מאוד בעייתי.

נסרין עליאן: יש שכונות שבהן רכב הטאטוא כן נכנס לרחובות הראשיים.

נסרין עליאן: אבל, בגלל האזור הטופוגראפי והגיאוגרפי הוא לא נכנס לשאר הרחובות.

נסרין עליאן: זה מביא לכך שיש צורך חיוני וחשוב בהוספת מספר עובדי הניקיון.

נסרין עליאן: לא ייתכן שבשכונות צור-באהר, ואום-טובא, וג'בל מוכאבר שמונה 50,000 תושבים, יש עובד ניקיון אחד.

נסרין עליאן: זה לא יעלה על הדעת.

נסרין עליאן: יש הרבה רחובות וסמטאות שלא מקבלות שירות בכלל.

נסרין עליאן: לא רק שאין כלי אצירה, אין אפילו עובד ניקיון שנכנס ומנקה.

נסרין עליאן: לא ייתכן שבמקומות ציבוריים שיש בהם מרכזים תרבותיים כמו מרכזי ספורט, ומרכזים מסחריים, אין אפילו פח אשפה קטן בצידי הרחוב.

יואל חסון: את מדברת על המצב היום.

נסרין עליאן: היום, היום.

נסרין עליאן: אנחנו עשינו מחקר מקיף וסיורים החודש, מתחילת יוני.

יואל חסון: ממתי הצילומים שהבאת?

נסרין עליאן: מהחודש האחרון.

נסרין עליאן: בדוח שחילקנו לכם יש את עיקר הממצאים, והתמונות הן מהחודש האחרון.

יואל חסון: אני אתן לך שתי דקות להראות לנו את הצילומים.

נסרין עליאן: התמונות האלה צולמו בחודשים האחרונות בשכונות שהן מעבר לגדר, בדחיית א-סאלם, וראס ח'מיס.

נסרין עליאן: הן צולמו באמצעות צלם בפרויקט צילום של בית ספר לצילום במוסררה.

נסרין עליאן: אני רק אדגיש שבסופו של דבר אנחנו באמת רואים שהפתרון הוא בהקצאת משאבים.

נסרין עליאן: לא צריך לחכות להקצאת משאבים גדולים, אלא אפשר להתחיל בפתרונות קטנים.

נסרין עליאן: למשל, מתן יותר עובדי ניקיון, מתן יותר שקיות אשפה לתושבים בכדי שהם יוכלו לקחת את הזבל שלהם עד פחי האצירה, ולא שהם יתחילו ליזום בעצמם פינות אצירה.

יואל חסון: אנחנו ראינו תמונה של פסולת בניין.

נסרין עליאן: זה משולב.

יואל חסון: רואים גם וגם.

יואל חסון: עד כמה שלי ידוע, פסולת בניין זה אחריות של הקבלנים לפנות את הדבר הזה, וצריכה להיות אכיפה.

יואל חסון: תיכף נברר למה אין אכיפה מול אותם קבלנים.

נסרין עליאן: אפשר לראות את הרחובות.

נסרין עליאן: בגלל המחסור העצום בכלי אצירה, התושבים שמים את הזבל בצידי הרחוב.

נסרין עליאן: במקומות בהם התושבים לא היו מרוצים והם רצו לנקות את פני האזור, הם עשו בטונדות קטנות בעצמם, ביוזמה פרטית שלהם, ושם הם אצרו את כל הזבל.

טלי ניר: אפשר לראות איך זה סמוך לבתים.

טלי ניר: זאת אומרת, חיים בזבל.

יואל חסון: אני מודה לכם, הבנו את הנקודה.

יואל חסון: הבנתי שיש כאן נציג ממרכז העיר מר מיכאל גאנז.

מיכאל גאנז: שמי מיכאל גאנז.

מיכאל גאנז: יש לי חנות במרכז העיר, והיא נמצאת שם מ-1939.

מיכאל גאנז: מדובר בחנות למתנות ויודאיקה היום.

מיכאל גאנז: אני רוצה להעלות שתי נקודות ששתיהן קשורות לאכיפה.

מיכאל גאנז: האחת, הבעיה של כיכר החתולות.

מיכאל גאנז: אנחנו דיברנו על זה לפני שנתיים בערך.

מיכאל גאנז: יש שם סוחרים לא מורשים, שאין להם רישיון, והם גם כנראה לא מנהלים את העסקים בצורה שצריך לנהל.

יאיר מעיין: הסוחרים הם ברישיון.

יאיר מעיין: זה מיועד לסוחרים בלי רישיון ברישיון.

יאיר מעיין: זה מוגדר כאתר לרוכלות.

מיכאל גאנז: אני לא יודע איך זה מנוהל.

מיכאל גאנז: אבל, הם מחזיקים את כל הציוד שלהם בפינה באיזשהו מקום כל היום.

מיכאל גאנז: זה גרוטאות, אף אחד לא מפנה את זה.

מיכאל גאנז: אם אני הייתי מוציא מהחנות שלי משהו קטן, הייתי מקבל מייד קנס כי קל למצוא אותי, וקל לטפל בזה.

מיכאל גאנז: אבל, שם לא עושים את זה.

מיכאל גאנז: הם מחזיקים את הציוד ברחוב.

מיכאל גאנז: הם מביאים בערב גנראטורים שהם גם כן מסוכנים.

מיכאל גאנז: שוב, אם אני הייתי שם גנראטור לפני החנות שלי בשביל לא ללכת לחברת החשמל, אז כל אחד היה בא אליי לפנות את זה, ולקנוס אותי.

מיכאל גאנז: בבוקר כל הלכלוך שלהם מגיע אלינו.

מיכאל גאנז: שלא לדבר על זה שאין שם שירותים – יש שם מפגע גם של ריח.

מיכאל גאנז: זה אזור שגורם ללכלוך, ואני התרעתי על זה הרבה הרבה שנים, כבר בעיריות קודמות.

מיכאל גאנז: כי אין זה הגון שאחד ישלם מסים וימלא את הוראות החוק, ועל ידו לא ישלמו מסים, ולא ימלאו את הוראות החוק, וישלמו את זה מהארנונה שאני משלם.

מיכאל גאנז: הלכלוך שמגיע משם בבוקר הוא פשוט איום ונורא.

מיכאל גאנז: גם פה לפעמים מפנים, ולפעמים גם לא.

מיכאל גאנז: הנקודה השנייה היא האזור של הפאבים.

מיכאל גאנז: כל הרחוב שלנו הפך להיות רחוב פאבים בגלל כל מיני מיזמים של העירייה.

מיכאל גאנז: אבל, אני לא אכנס לזה כרגע.

מיכאל גאנז: בשעה שתיים-שלוש בבוקר כשהם סוגרים את הפאבים הם לא מוציאים את הזבל עד לפחים, כי הפחים רחוקים.

מיכאל גאנז: כמעט כל פעם כשאני מגיע בבוקר, אני מוצא כסאות שבורים, בקבוקים, שקיות זבל, ארגזים עם מכלי שתייה.

יואל חסון: למה אין פחים ממש צמוד לאזורים האלה?

מיכאל גאנז: אין, הם רחוקים.

מיכאל גאנז: תשאל את העירייה למה, לא אותי.

מיכאל גאנז: אני מצפה שיהיה יותר נקי כדי שאני אוכל לתפעל את העסק שלי כמו שצריך בעיר ירושלים.

יואל חסון: עם הרכבת.

מיכאל גאנז: הרכבת תיקח עוד יותר זמן.

מיכאל גאנז: אבל, אפשר קודם את הניקיון.

מיכאל גאנז: זה יחסית בקלות אפשר לעשות.

יואל חסון: נציג "עיר-עמים" בבקשה.

חיים ארליך: אני לא אכביר במילים על מצב הניקיון בעיר.

חיים ארליך: אני צילמתי צילומים עדכניים מיום רביעי האחרון, כולל במקומות קדושים לנצרות, כולל בסילוואן.

יואל חסון: האם תוכל להעביר את הצילומים לוועדה?

חיים ארליך: כן, בוודאי.

חיים ארליך: אני אשאיר פה.

חיים ארליך: גם שלחתי לכם משהו קצר.

חיים ארליך: אני רוצה להתייחס לשתי תופעות שהן יותר עקרוניות, והן קצת שופכות אור על מצב העניינים של הניקיון מעבר לבעיות הנקודתיות – בעיות מערכתיות.

חיים ארליך: אחת השיטות שמשתמשים בניקיון בעיר זה שיטת קבלני משנה.

חיים ארליך: אם מדברים על שכונות שהן מעבר לגדר – יש מכרז.

חיים ארליך: בדרך כלל קבלן יהודי הוא זה שניגש למכרז.

חיים ארליך: הקבלן היהודי לוקח קבלן משנה פלסטיני, ואז ישנה תופעה מאוד מעניינת.

חיים ארליך: על כל שקל שהקבלן היהודי מקבל, זה שמבצע את העבודה בפועל מקבל פחות מחצי שקל.

חיים ארליך: אתם מתארים לעצמכם איזה איכות שירות הוא נותן.

חיים ארליך: העירייה משלמת שקל, ואיכות העבודה היא חצי שקל כי יש קבלן משנה.

חיים ארליך: כך זה מתופעל.

חיים ארליך: זו רק דוגמה אחת.

חיים ארליך: יש נושא שני שצריך לקחת לתשומת לב, ומשום מה פסחו עליו.

חיים ארליך: הוא פוגע והוא מסוכן לבריאות של כל תושבי העיר, לא רק תושבי מזרח העיר.

חיים ארליך: מכיוון שהתושבים לא יכולים לחיות מעבר לכמות מסוימת של זבל – ויש את זה גם בצילומים – יש תופעה חמורה מאוד של שריפת זבל.

חיים ארליך: זה לא רק קורה בהפגנות של החרדים בסופי שבוע, אלא זוהי תופעה יום יומית.

חיים ארליך: כולם יודעים היום ששריפת זבל זה סרטן נטו.

חיים ארליך: הסרטן הזה כנראה לא יישאר רק במזרח העיר, לא רק אצל הפלסטינים.

חיים ארליך: האוויר הזה, והגזים האלה נודדים בכל העיר.

חיים ארליך: שורפים את הזבל ברחובות, שורפים את המכולות כיוון שלא מפנים את הזבל.

חיים ארליך: יש לי את זה פה בצילומים.

חיים ארליך: לא הזמנתי את השריפה הזאת.

חיים ארליך: כל מי שרוצה, מוזמן להסתובב.

חיים ארליך: זוהי תופעה יום יומית רווחת, כי מה לעשות?

חיים ארליך: כשיש זבל ולא מפנים אותו, אנשים שורפים אותו.

יואל חסון: הבנתי אותך, אני מודה לך.

איתי פישהנדלר: אני נציג האקדמיה, אני ראש התכנית למדיניות הסביבה באוניברסיטה העברית.

איתי פישהנדלר: אם מסתכלים על הניסיון העולמי, יש שתי דרכים להתמודד עם זבל.

איתי פישהנדלר: אחד, תמריצים שליליים, וזה הפיקוח והאכיפה שהם כנראה טעוני שיפור, וכבר דיברנו מספיק על זה.

איתי פישהנדלר: הרכיב השני הוא תמריצים חיוביים.

איתי פישהנדלר: אני אתן דוגמה.

איתי פישהנדלר: זה נכון בעיקר לגבי קבלנים ושיפוצניקים שבמקום להטיל עליהם קנסות - כי יש גבול כמה קנסות, וכמה אפשר לתפוס אותם – נותנים להם תמריץ חיובי להגיע לאתרים מוסדרים.

איתי פישהנדלר: לדוגמה, במקום שהם ישלמו חמישים שקל עבור טונה בעקבות היטל ההטמנה, הם יקבלו איזשהו הנחה, ואולי הם יקבלו משהו מעבר לזה.

איתי פישהנדלר: כמה שהמקל שלכם יהיה גדול, הוא אף פעם לא יהיה מספיק גדול.

איתי פישהנדלר: צריך לשנות את הדיסקט, ולתת גם גזר.

איתי פישהנדלר: הרבה מקומות בעולם נותנים איזשהו תמריץ.

איתי פישהנדלר: זה ימנע את הרדיפה האין סופית, הבלתי אפשרית אחרי מפירי חוק.

יואל חסון: תודה רבה.

יואל חסון: אדוני, מי אתה?

איהאב זן: אני מתכנן שכונתי ממינהל קהילתי צור-באהר.

איהאב זן: יש לי את השכונות של דרום מזרח העיר.

איהאב זן: רציתי להפנות את תשומת ליבכם לנושא התכנון בעיר המזרחית.

איהאב זן: התב"ע של שכונת צור-באהר 2302 לא מבוצעת, והיא אפילו לא באה לידי יישום.

איהאב זן: יותר מ-90% מהכבישים המאושרים הסטטוטוריים בתכנית, לא קיימים בפועל.

איהאב זן: הכבישים הקיימים בפועל הם כבישים שקיימים עוד מהתקופה הירדנית.

איהאב זן: התכנית אושרה בתחילת שנות התשעים, אבל עד היום שום כביש חדש לא בוצע.

יואל חסון: אני מבין, אבל זה לא כל כך נושא הדיון.

איהאב זן: זה נכון, אבל נושא התשתיות קשור לנושא התברואה.

יואל חסון: תודה רבה לך.

יואל חסון: לקראת סיום אני מבקש את התייחסות ראש מחלקת תברואה, או אגף תברואה, או המנכ"ל – מי שתבחרו.

יאיר מעיין: לגבי כיכר ציון, כיכר החתולות – קודם כל, הרוכלים שם הם באישור.

יאיר מעיין: זה אתר שמוגדר כאתר לרוכלות לכל תושבי העיר, לכל מי שרוצה להביא שולחן ולמכור שם משהו.

יאיר מעיין: הרוכלים בעיר בעיקרון הם ברישיון, למעט המקום הזה שהוא מוגדר כאתר רוכלות.

שמואל גולן: מה זה אתר רוכלות?

שמואל גולן: אבל, עם רישיון?

יאיר מעיין: לא צריך לבקש רישיון.

יואל חסון: לא צריך?

יואל חסון: האם כל אחד יכול לבוא עם שולחן?

יאיר מעיין: כן.

שמואל גולן: אין דבר כזה.

יאיר מעיין: יש דבר כזה.

שמואל גולן: בחוק העזר המיוחד של ירושלים?

יאיר מעיין: כן.

שמואל גולן: לפני שנתיים-שלוש אנחנו עשינו דוח על הנושא של השווקים, במיוחד שכשמוכרים מזון יש כללים ברורים מה צריך לעשות.

יאיר מעיין: לא מוכרים שם מזון.

יאיר מעיין: זה אומנות, תכשיטים, ודברים כאלה.

שמואל גולן: האם הדברים האלה סגורים מבחינת ביטחון?

יאיר מעיין: יש פקחים שלנו שכל לילה מבצעים באזורים האלה של ריבלין – בעיקר בפאבים – ביקורות עישון, ונותנים שם דוחות כמעט כל לילה בגלל שהם גולשים לחצר.

יאיר מעיין: התברואה באים בבוקר ומנקים.

יאיר מעיין: תמיד אם מנקים קודם את ריבלין, אז אחרי זה את סלומון, או להיפך.

יואל חסון: למה אין פחים בסמוך?

יאיר מעיין: לגבי פחים – באזור מסחרי ובאזור של מרכז העיר, אתה לא רוצה לראות את פח הזבל בין החנויות.

יאיר מעיין: מדובר פה על פחים גדולים שמפנים אותם כמה פעמים ביום.

יאיר מעיין: פח האשפה לא נמצא בכיכר החתולות.

יאיר מעיין: העתקנו אותו מעבר לכביש, בצמוד לגן העצמאות בפינה.

יואל חסון: נתתי את הרעיון של הפחים הקטנים, מה עם פחים קטנים?

יואל חסון: לא פחים קטנים שבהם אני שם פחית וזהו, אלא "צפרדעים" קטנות.

יאיר מעיין: לא, לא.

יאיר מעיין: במקום כזה של עסקים, זה לא ריאלי.

יאיר מעיין: מפנים שם מספר פעמים ביום.

יאיר מעיין: פחים קטנים מיועדים לתושבים.

יואל חסון: אני לא כל כך מבין בפחים, אבל אני מדבר על אלה שמתגלגלים על שני גלגלים.

יאיר מעיין: יש לנו פה מומחה מספר אחד בארץ.

ציון שטרית: קודם כל, יש איסור של המשטרה להציב במקומות האלה כמות גדולה של פחים.

יואל חסון: השיקול הביטחוני עלה – נגמר הסיפור.

ציון שטרית: לחלק מהעסקים נתנו פחי אשפה קטנים שהם מחזיקים בעסקים.

ציון שטרית: להערת השירותים – כדאי לדעת שהצבנו שלושה מבני שירותים אוטומאטיים במרכז העיר, ממש לפני כחודשיים.

ציון שטרית: אם אתה לא יודע אז זה הזמן שתדע.

יאיר מעיין: יש שירותים אוטומאטיים ברחוב הילל, אחד ברחוב בית הדפוס, ואחד בקינג ג'ורג'.

יואל חסון: כאלה ששמים בהם שקל?

יאיר מעיין: שקל או שני שקלים – אנחנו עוד לא החלטנו על הסכום.

יאיר מעיין: אבל, כרגע זה בחינם.

יאיר מעיין: לגבי קבלן המשנה – עיריית ירושלים כפופה לחוק חובת המכרזים.

יאיר מעיין: אנחנו ניסינו לעקוף את חוק חובת המכרזים בצורה חוקית, ובאמצעות המינהל הקהילתי להעסיק ישירות את קבלן המשנה, ולהרוויח את חצי השקל.

יאיר מעיין: אבל, מכיוון שאנחנו גם כפופים לחוק, הפתרון הזה לא צלח.

יאיר מעיין: אנחנו נאלצנו להוציא מכרז כשר שאליו יכול לגשת רק מי שמנהל ספרים כחוק וכו', וכו'.

קריאה: אתה יכול להכריח אותו לא לקחת קבלן משנה.

יאיר מעיין: שנייה.

יאיר מעיין: למיטב ידיעתי, זה קבלן שהוא לא יהודי.

יאיר מעיין: זה קבלן ערבי ממזרח ירושלים.

יואל חסון: מבחינתנו, בדוח המיוחד הזה של השלטון המקומי זהו הנושא הראשון שבחרנו לגעת בו.

יואל חסון: מבחינתנו, ירושלים זאת ירושלים, והיא בירת ישראל על כל חלקיה.

יואל חסון: צריך לדאוג לעיר הבירה הזאת בכל המובנים.

יואל חסון: אגב, אני מסכים וחושב - וגם תמכתי בזה בממשלה הקודמת, ואם זה יגיע לכנסת אני אישית אתמוך בזה, אני מאמין שגם סיעתי – שירושלים צריכה לקבל תקציבים מיוחדים.

יואל חסון: לירושלים צריך להיות מענק בירה מורחב וגדול.

יואל חסון: היתה כאן איזושהי הצעת חוק שקובעת מעמד מיוחד לעיר ירושלים שיש לה גם משמעויות - - -

שמואל גולן: יש חוק ירושלים.

יואל חסון: כן, אבל היה מישהו שעשה לזה גם משמעויות תקציביות.

יואל חסון: אני חושב שמדובר בחבר הכנסת שנלר, אם אני לא טועה.

יואל חסון: אני חושב שזהו חוק מאוד נכון.

יואל חסון: כמעט בכל מדינות בעולם לערי הבירה יש מעמד מיוחד שהוא מושפע גם מהמעמד עצמו, אבל יש לזה גם השפעה תקציבית משמעותית.

יואל חסון: בעיניי, ירושלים היא ממש נכס לשימור של מדינת ישראל, והיא צריכה לקבל יותר מכל מקום אחר – אין על זה בכלל ויכוח.

יואל חסון: אותי, ואני בטוח שאת חברי הוועדה האחרים, תמצאו שותפים לדבר הזה.

יואל חסון: יחד עם זאת, בסופו של דבר זוהי גם מערכת מוניציפאלית שצריכה להתנהל בעינינו בצורה נכונה, יעילה וטובה.

יואל חסון: אני מתרשם שהנושא הזה הוא כן על סדר היום של העירייה.

יואל חסון: אני גם סומך על ראש העיר החדש שלוקח את זה.

יואל חסון: יש לו את הזמן, יש לו את ימי החסד לבוא ולהראות תוצאות.

יואל חסון: בנושאים כאלה התוצאות הן לא נראות בין לילה.

יואל חסון: הדברים האלה שקשורים בניקיון הם דברים שהם בתהליכים.

יואל חסון: אבל, אני מאמין שהכיוון הוא חיובי.

יואל חסון: אני חושב שמה שהוצג על-ידי דוח המבקר על מה שהיה הם ממצאים מאוד קשים.

יואל חסון: הם קשים ברמת הניהול.

יואל חסון: גם אם הם היו אז, והיום הם אחרת.

יואל חסון: אבל, אז הם היו קשים.

יואל חסון: ולכן, אנחנו מקבלים את הערות המבקר כפי שהם ניתנו.

יואל חסון: אבל, אדוני המנכ"ל אנחנו מקבלים את הדיווח שלך על הצעדים, וגם על התוספות של התקנים, וגם על הצעדים שאתה מבצע.

יואל חסון: אנחנו מצפים מהעירייה לבנות - וכך הוצג שזה נעשה, ואנחנו מקווים שזה הולך להיות - ממש תכנית מקיפה שנוגעת בכל הנושאים התברואתיים בעיר שתתאים גם למבנה הטופוגרפי של העיר, לצורה של העיר, לסמטאות הצרות.

יואל חסון: ירושלים היא ירושלים, ויודעים שיש בה סמטאות צרות, ויודעים שהיא בנויה בצורה הזאת.

יואל חסון: יכלו לחשוב על רעיון מקורי איך לפתור את הבעיה הזאת מבחינת הפחים ודברים אחרים.

יואל חסון: זה מדהים שלא חשבו על זה עד היום.

יואל חסון: הרעיון פה של חלוקה לרובעים הוא נכון גם בעיני הוועדה.

יואל חסון: אגב, גם הנושא שאתה העלאת, נושא האכיפה ונושא ההסברה.

יואל חסון: אני חושב שככל שיש יותר פרויקטים של ניקיון שבהם משתפים את הציבור הרחב, ואת בני הנוער, רואים תוצאות בשטח כי בדרך כלל, אלו פעולות שנעשות בהתלהבות ובמרץ.

יואל חסון: רואים תוצאות מיידיות יחסית.

יואל חסון: שנית, זה גם עניין של חינוך לשמירה על ניקיון העיר ירושלים שהיא סמל.

יואל חסון: אני ארצה שהוועדה תקיים סיור בעיר בעוד חצי שנה מהיום, גם מתוך לתת זמן ראוי לעירייה שהדברים שאתם מבצעים היום באמת ייראו כבר בסיור, ולתת לכם את זמן ההתארגנות.

יואל חסון: אנחנו נסייר גם במקומות שציינתם אתם פה.

יואל חסון: אנחנו נסייר גם באזורים שאת דיברת עליהם.

יואל חסון: בערך בעוד חצי שנה נעשה את הסיור.

יואל חסון: יכול להיות שזה יהיה עוד חצי שנה, עוד שמונה חודשים.

יואל חסון: אנחנו נקבע את זה לפי סדר היום גם של הוועדה, וגם שלכם בעירייה.

יואל חסון: נזמין גם את כל מי שהיה כאן בדיון לבוא ולצפות בדברים, כשהמטרה היא באמת – וזו היתה מטרת הדיון מבחינתי – עניין לאומי, אמיתי אסטרטגי.

יואל חסון: העיר הזאת היא הפנים שלנו.

יואל חסון: לפעמים אתה מגיע למקומות בעולם שהם יותר רחוקים מאמריקה שבהם פחות מכירים את ישראל לעומת אמריקה.

יואל חסון: ברגע שאתה אומר שאתה מישראל אז לא כל כך מבינים.

יואל חסון: אבל, כשאתה אומר ירושלים -Jerusalem אנשים כבר נעמדים, כי Jerusalem היא הסמל שלנו.

יואל חסון: היא העיר שלנו, ובעיניי הדבר הזה צריך להילקח ברמה הכי גבוהה שיכולה להיות.

יואל חסון: לכן כפי שאמרתי, הוועדה תבקר בירושלים, תסייר בעיר בכל הנקודות המדוברות, וגם בנקודות אחרות, בין שישה-לשמונה חודשים מהיום.

יואל חסון: אני אבקש ממך שתעביר לנו את הדיסק של התמונות.

יואל חסון: כל מי שיש לו חומר רלוונטי להעביר לוועדה - אני אשמח לקבל.

יואל חסון: אני שוב מודה למבקר ולצוות שלו על העבודה.

יואל חסון: אני מודה לצוות העירייה, ומאחל לכם הצלחה במשימה הזאת.

יואל חסון: חשוב לנו שתצליחו.

יואל חסון: ישר כוח על מה שאתם עושים, תודה רבה לכולכם.

גילה אמדה: מה שאני רוצה לומר באמת באמת – כמו שהיה בתקופתו של טדי שהיו שם עובדי עירייה ולא קבלנים, כי קבלנים זו עבודה צ'ילי בילי.

גילה אמדה: זה לא משנה מה, אפילו אם אני מבקשת שיבואו ויתקנו מדרכה מסוימת, הם באים מתקנים.

גילה אמדה: אבל, אתה יודע זה משהו כזה שאתה אפילו יכול לגרף את זה ביד.

יואל חסון: חבל שלא אמרת את זה בדיון, זוהי נקודה מעניינת.

יואל חסון: אבל, שמענו אותך, וזה נכתב בפרוטוקול.

יואל חסון: תודה רבה לך.